作者:武元衡
標題:奉酬淮南中書相公見寄
內容:揚州隋故都，竹使漢名儒。翊聖恩華異，持衡節制殊。朝廷連受脤，臺座接籲謨。金玉裁王度，丹書奉帝俞。九重辭象魏，千里握兵符。鐵馬秋臨塞，虹旌夜渡瀘。江長梅笛怨，天遠桂輪孤。浩歎煙霜曉，芳期蘭蕙蕪。雅言書一劄，賓海雁東隅。歲月奔波盡，音徽霧雨濡。蜀江分井絡，錦浪入淮湖。獨抱相思恨，關山不可逾。